నిజమే..‘రాజా ది గ్రేట్’లో రవితేజ వారసుడు!
TNN| Sep 6, 2017, 11.36 AM IST
రవితేజతో తనయుడు మహాధన్
తెలుగు సినిమా పరిశ్రమలో వారసుల ఎంట్రీలు కొత్తేమీ కాదు. హీరోల నుంచి మొదలు కొని దర్శకులు, నిర్మాతలు, టెక్నీషియన్లు, క్యారెక్టర్ ఆర్టిస్టులు, కమెడియన్లు ఇలా అందరూ తమ వారసులను వెండితెరకు పరిచయం చేశారు. ఇప్పుడు ఆ వరసలో మాస్ మహారాజ్ రవితేజ చేరిపోయారు. రవితేజ తనయుడు మహాధన్ త్వరలో వెండితెరపై కనిపించబోతున్నాడంటూ కొద్ది రోజులుగా వార్తలు హల్ చల్ చేస్తున్నాయి. అది నిజమే. ప్రస్తుతం రవితేజ హీరోగా తెరకెక్కుతున్న ‘రాజా ది గ్రేట్’ చిత్రం ద్వారా మహాధన్ వెండితెరకు పరిచయం కాబోతున్నాడు. ఈ మేరకు చిత్ర దర్శకుడు అనిల్ రావిపూడి ట్వీట్ చేశారు.
‘మా ‘రాజా ది గ్రేట్’ ద్వారా మాస్ మహారాజా రవితేజ తనయుణ్ని పరిచయం చేయడం ఆనందంగా ఉంది. అతనికి మంచి భవిష్యత్తు ఉండాలని కోరుకుంటున్నా’ అని అనిల్ ట్వీట్‌లో పేర్కొన్నారు. అలాగే కొన్ని ఫొటోలను కూడా ట్వీట్ చేశారు.
Happy to introduce Mass Maharaj Ravi Teja's son Mahadhan in our #RajaTheGreat . Wishing him a very bright future. pic.twitter.com/erInEqCfzU
— Anil Ravipudi (@AnilRavipudi) September 6, 2017
‘రాజా ది గ్రేట్’ సినిమాలో చిన్నప్పుడు రవితేజ పాత్రలో ఆయన తనయుడు కనిపించనున్నట్లు సమాచారం. అయితే దీనిపై మాత్రం చిత్ర యూనిట్ ఎలాంటి సమాచారం వెల్లడించలేదు. ఈ సినిమా అక్టోబర్ 12న విడుదల కానుంది. శ్రీ వెంకటేశ్వర క్రియేషన్స్ పతాకంపై దిల్ రాజు ఈ చిత్రాన్ని నిర్మిస్తున్నారు. సాయి కార్తీక్ సంగీతం అందిస్తున్న ఈ చిత్రంలో మెహ‌రీన్ కౌర్ హీరోయిన్‌గా నటిస్తోంది.